מענק קהילת רועי – מיזם משותף עם משרד הרווחה פיתוח חדשני בשדה הזנות בישראל.

רקע

קרן שוסטרמן ישראל (באמצעות קהילת רועי) רואה בצמצום תופעת הזנות בישראל מטרה חשובה ומעוניינת לפעול בכמה מישורי פעולה תוך שימוש בכלים חדשניים הנסמכים על הידע והניסיון המקצועי רב השנים אשר נצבר בישראל ובעולם. בשנתיים האחרונות, עסקה הקרן במיפוי מקיף אודות שירותים ותכניות חדשניות בעולם כמו כן קיימה קשר הדוק ושיח מקצועי ער עם כלל הגופים המובילים בסיוע לאוכלוסיות בזנות בישראל. מיזם זה נולד מתוך שיש בידי הקרן הידע המקצועי המשאבים והרצון לסייע ככל שניתן במיצוב ישראל כמדינה חדשנית ומתקדמת על מפת השירותים העולמית ומתוך שהיא רואה במשרד הרווחה, כשותף הטבעי והנכון לקידום ושכלול מענים נוספים שחסרים כיום. תופעת הזנות בישראל הינה סוגיה חברתית קשה, שהיקפה גדול והמענה הניתן לה כיום עודנו בלתי מספק. הצלחה בצמצום הזנות דורשת פיתוח חדשני בתחום. החלתו של חוק איסור צריכת זנות מהווה נקודת מפנה ביחס של ישראל לתופעת הזנות ונקודת פתיחה של חלון הזדמנויות צר, לחמש שנים בלבד בהן תיבחן השפעתו על המצויים בעולם הזנות ועל היקפי התופעה. לכן, תקופה זו היא שעת כושר ליצירת מציאות חדשה בישראל, על בסיס עיצוב ובנייה של מענה מערכתי איכותי וחדשני לאתגרים שתופעת הזנות מציבה – במישורי ה"היצע", ה"ביקוש" וה"עסקים" המאפשרים אותה. לכן, נדרשת תוכנית פעולה המשלבת את הנלמד מן העולם עם הפערים הקיימים במענים הקיימים ומפתחת תוכניות חדשניות ופורצות דרך בתחום.

נתונים מרכזיים על התופעה:

**מעורבים בזנות (היצע),** בישראל כ 14,000 אנשים במעגל הזנות (רובן נשים ו5% טראנס).

62% מתוך הנשים במעגל הזנות הן אימהות ו 76% מעוניינות לצאת ממעגל הזנות.

**צרכנים (ביקוש),** 26,000 אירועי צריכת מין מתקיימים ביום ממוצע ו 31% מהגברים בישראל שילמו על מין במהלך חייהם. היקף התשלום המוערך עבור מין בשנה בישראל 1.3 מיליארד ₪.

מטרת המיזם:

צמצום תופעת הזנות בישראל על ידי פיתוח והטמעה של שירותים חדשניים. כאשר המטרה שזירה זו תאפשר התנסות בהקמת שירותים חדשים שבמידה ויצליחו יאומצו ע"י הממשלה.

בין הפיתוחים יכללו: תוכניות למעורבות/ים שעשויות לכלול מגוון של תוכניות חדשניות בתחום בעיקר בתחומים הבאים: השלמת השכלה, הכשרה לתעסוקה איכותית, פתרונות דיור אלטרנטיביים, תוכנית ליווי אישית וכוללנית.

* פיתוח והטמעה של כלים טכנולוגיים להתמודדות עם שדה הזנות בישראל (למשל בזירת המעורבים: באיתור מוקדם, בטיפול ומניעת כניסה למעגל הזנות).
* פיתוח תוכניות למניעת כניסה ולזיהוי מועדות למעגל הזנות.
* איסוף מידע, ברשתות דיגיטליות ובסקרים ייעודיים, לצורך ניטור, מחקר וגיבוש מדיניות.
* מערכי הכשרה והדרכה למגוון בעלי התפקידים ואנשי המקצוע העוסקים בשדה.

יעדי המיזם :

קיטון של לפחות 10% במספר המעורבים, (קיטון של 1,400 במספר האנשים בזנות ) תוך חמש שנים

ליעד זה שני דגשים מרכזיים:

1. דגש על הקטנת "שער הכניסה" למעגל הזנות (ולא רק להאצת היציאה).
2. דגש על יציאה "אותנטית" – מבוססת אלטרנטיבה (לא החמרת העוני או הסתה לזירות זנות מסוכנות ומוסתרות יותר).

מתווה השותפות:

1. השותפות מוגדרת לשנה החל מ1/1/22 ועד ל31/12/22, עם אופציה להארכה של שנתיים נוספות. סה"כ לשלוש שנות פעילות.
2. תקציב השותפות סה"כ היינו 20 מלש"ח , כאשר החלוקה תהיה של 10 מלש"ח משרד הרווחה ו 10 מלש"ח קרן שוסטרמן ישראל.
3. ועדת היגוי של השותפות תכלול חמישה נציגים של קרן שוסטרמן וחמישה נציגי ממשלה (2 נציגי משרד הרווחה, נציג משרד הבריאות, נציג משרד המשפטים ונציג משרד האוצר). החלטות מנגנון השותפות תתקבלנה ברוב דעות.
4. ניהול המיזם יעשה ע"י קהילת רועי באמצעות אסף שניאור, עובד עמותת הצעד הבא.
5. המיזם ילווה במדידה והערכה.

המענק

גובה המענק היינו 10 מלש"ח לשנתיים או לשלוש שנים, לכן ההמלצה שלנו היא להעביר בשנת 2022, 4.5 מיליון ש"ח בשני תשלומים, ב1/3/22 ו 1/9/22. ו5.5 מיליון לשנת 2023 בשני תשלומים 1/1/13 ו1/6/23. הפעל המיזם דרך עמותת קהילת רועי נובעת מכך שלקהילת רועי המסמכים הדרושים להפעלת מיזם, מסמכים שאינם קיימים בצעד הבא בגלל שהצעד הבא היא עמותה צעירה נעדרת אישורים כמו אישור ניהול תקין. ובגלל שעם הממשלה אפשר לעבוד רק עם עמותה שיש לה את האישורים הנדרשים, אנו נפעיל את המיזם דרך קהילת רועי.

מדובר במיזם חדשני ופורץ דרך, אשר יעצב שירותים חדשניים למעורבים בזנות, יוכיח את האפקטיביות שלהם תוך התחייבות של המדינה לאמץ מודלים אשר יוכחו כאפקטיביים. דבר שיניע להתפתחות חשובה והכרחית בתחום שכבר שנים רבות סובל מקפיאה על השמרים.